MED AFSTEMNING Det er småligt af naboerne og misforstået tolerance fra kirkens side, når naboklager får kirker til at droppe den daglige klokkerining, mener Kristeligt Dagblads læsere

Nogle ting bliver man nødt til at finde sig i. Og kirkeklokkernes daglige ringning hører til blandt disse.

Sådan er holdningen blandt Kristeligt Dagblads læsere, efter Østerhåb Kirke i Horsens har droppet den daglige klokkeringning på baggrund af klager fra utilfredse naboer. Det er biskop over Århus Stift Kjeld Holm, der har givet tilladelse til, at kirken må tilsidesætte folkekirkens ringeregler, efter tre utilfredse naboer har klaget til menighedsrådet.

LÆS OGSÅ: Naboklager gør kirkeklokkerne tavse i Horsens

Men det er småligt af naboerne og tosset af kirken at bøje sig for blot tre naboklager, lyder det blandt de af Kristeligt Dagblads læsere, der har kommenteret artiklen på avisens Facebook-side. Eller som Susan Damholt skriver:

Vorherre bevars!

Den udbredte holdning blandt de i alt 42 læserkommentarer er, at kirkeklokkerne selvfølgelig skal have lov til at ringe både morgen og aften.

Kirkeklokkeringning er en helt naturlig del af det danske samfund, eftersom kristendommen har 1000 års hævd i Danmark og lykkeligvis har en særstilling i Grundlovens paragraf 4. Kirkeklokkeringning fra folkekirker skal derfor ingensinde afskaffes. Jeg bor selv få hundrede meter fra en folkekirke og nyder hver eneste dag kirkeklokkeringning ved solopgang og solnedgang, skriver Rachel Adelberg Johansen.

Når det lykkes naboer at få stoppet klokkeringning, er det et tegn på, at vi fokuserer for meget på os selv i samfundet, skriver Thea Scrooge Laukamp. Hun efterlyser, at flere tager hensyn til, at hele samfundet ikke skal indrettes efter en selv:

|

Det er som om, at når man siger: "vi skal alle sammen have lov at være her", tillægger mange mennesker et lille usagt "især MIG-MIG-MIG" i enden. Sådan fungerer det bare ikke. Nogle gange må vi alle sammen affinde os med at kunne være der LIDT mindre, fordi det er nogle ANDRES tur til at være der, skriver hun.

Flere læsere foreslår den mere pragmatiske løsning at skrue ned for klokkernes styrke for at tilfredsstille de utilfredse naboer:

Nu om dage er det så smart, at de kan skrue ned for lyden af klokkerne. Så hvorfor gør de ikke blot det? Kirkerne ligger for had og er lukningstruede i disse dage. Er det mon derfor, man bøjer sig i støvet efter kun tre klager? Se at få gang i de kirkeklokker igen, skriver Maja Kjølsen.

Alle Kristeligt Dagblads læsere er dog ikke begejstret for klokkerining. Knap 10 af de 42 kommentarer på Facebook handler om, at kirken bør tage hensyn til beboerne tæt på klokkerne og droppe de daglige rininger. En af dem, der er træt af at høre på kirkeklokkerne, er Lars Christensen:

Det er jo totalt unødvendigt med det utidige klokkebimleri. Jeg boede for nogle år tilbage ret tæt på kirken i Frederiksværk, og der var der gang i kirkeklokkerne hver time fra klokken 6.00 om morgenen. Der burde være en lov, der forbyder dette utidige klokkebimleri.